Nye regler for aktiesparekontoen behandles i Folketinget i denne uge. Sæt op til 100.000 kr. ind efter sommerferien.

Nye regler efter sommerferien

Fra i år kan du indbetale op til 100.000 kr. på en aktiesparekonto, det blev aftalt i forbindelse med finansloven for 2020. Lovændringen behandles i folketinget i denne uge og ventes færdigbehandlet inden sommerferien. I så fald træder loven i kraft d. 1. juli 2020, men bankerne implementerer nok først loven efter sommerferien.

Dermed stiger det beløb du højst kan sætte ind på din aktiesparekonto i år fra 51.100 kr. til 100.000 kr.

Loftet for aktiesparekontoen er hævet

Aktiesparekonto oprettet i 2020

Opretter du din aktiesparekonto i år, kan du kan indbetale op til 100.000 kr., og placere dem i aktier og aktiebaserede investeringsfonde, der beskattes som aktieindkomst.

Har du oprettet en aktiesparekonto i 2020, og indbetalt op til maksimumgrænsen på 51.100 kr., kan du – uanset den aktuelle kursværdi – højst indbetale yderligere 48.900 kr. og til grænsen på 100.000 kr.

Aktiesparekonto oprettet i 2019

Har du allerede oprettet din aktiesparekonto i 2019, kan du indbetale forskellen mellem den samlede værdi af konto og depot pr. 31/12 2019 op til 100.000 kr. Var værdien eksempelvis 60.000 kr., kan du indbetale yderligere 40.000. kr. Var værdien 40.000, kan du indbetale 60.000 kr.

Skat af afkast

Dit afkast, realiseret og urealiseret, beskattes med 17 %, der beregnes pr. d. 31. december og trækkes på aktiesparekontoen medio januar. Du kan indbetale et beløb svarende til skatten, uden det tæller som nyt indskud på kontoen.

Du kan med fordel benytte en aktiesparekonto til midler, du investerer langsigtet i aktier.

Få en investeringsplan, der passer til dit liv og din økonomi.